Video: Bestel jou gunsteling-koffie só in gebaretaal | Maroela Media
Of jy nou lief is vir 'n sterk espresso, jou dag met 'n gewone cappuccino begin of eerder 'n romerige café latté verkies, jy kan nou dié koffie in gebaretaal bestel danksy Ciro se innoverende Dowe Barista‑projek.
Ciro, Suid-Afrika se grootste vervaardiger en verspreider van koffie, het ses jaar gelede met 'n koffie-akademie begin en drie jaar later 'n module bygevoeg wat gemik is op die opleiding van dowe baristas. Daar was egter 'n hindernis wat eers oorkom moet word – daar het geen gebaretaal vir koffie-terme bestaan nie!
Ciro het dadelik aan die werk gespring en saam met vennote soos E-Deaf gebaretaal uitgebrei sodat gehoorgestremdes doeltreffend oor koffie, en verskillende soorte koffie, kan kommunikeer. Dié nuwe gebaretaal-terme vorm nou deel van Ciro se Dowe Barista‑projek waardeur die maatskappy dowe persone as baristas oplei, en terselfdertyd die publiek help om die gebaretaal-teken vir hul gunsteling-koffiedrankies aan te leer sodat daar geen kommunikasiegaping tussen die publiek en dowe baristas bestaan nie.